[{"text_idx": "#000005", "text": "Pryderon am ddiogelwch disgyblion ar fysiau \u201cgorlawn\u201d"}, {"text_idx": "#000006", "text": "\u201cMae fy mhlant rw\u0302an yn gorfod dal bws 7:50 yn y bore, sy\u2019n meddwl eu bod nhw\u2019n hongian rownd Bangor jyst er mwyn iddyn nhw gael se\u0302t\u201d"}, {"text_idx": "#000007", "text": "Mae gan rieni disgyblion sy\u2019n teithio i\u2019r ysgol ym Mangor bryderon am ddiogelwch gan fod y bysiau cynnar yn \u201corlawn\u201d."}, {"text_idx": "#000008", "text": "Ers i\u2019r gwasanaeth rhwng Caernarfon a Bangor gael ei gwtogi, mae plant un ddynes o\u2019r dref yn gorfod mynd ar fws sy\u2019n cyrraedd y ddinas tua awr yn gynnar, er mwyn gwneud yn siw\u0302r eu bod nhw\u2019n cael sedd."}, {"text_idx": "#000011", "text": "Yn y cyfamser, mae teithiwr arall sy\u2019n defnyddio\u2019r gwasanaeth TrawsCymru rhwng Porthmadog a Chaernarfon bob bore yn ystod yr wythnos yn dweud ei fod yn \u201corlawn\u201d a\u2019i bod hi\u2019n \u201camlwg yn sefyllfa beryglus\u201d."}, {"text_idx": "#000012", "text": "\u2018Lle mae\u2019r iechyd a diogelwch?\u2019"}, {"text_idx": "#000013", "text": "Pan ddewisodd Llywela Wharton anfon ei merch i Ysgol Friars, roedd digon o fysiau rhwng Caernarfon a Bangor, a digon o le arnyn nhw, meddai."}, {"text_idx": "#000014", "text": "Cafodd dau fws 5A eu cyflwyno yn ystod cyfnod Covid-19 \u2013 un i\u2019r cyhoedd ac un i blant gael mynd i\u2019r ysgol."}, {"text_idx": "#000015", "text": "\u201cRoedd y bws 5A yn llawn adeg hynny efo dau fws yn mynd, wedyn dechrau\u2019r flwyddyn ysgol ddiwethaf fe wnaethon nhw gael gwared ar un bws 5A, oedd yn golygu bod y plant i gyd yn gwasgu ar y 5A oedd ar o\u0302l,\u201d meddai Llywela Wharton wrth golwg360, gan ychwanegu bod plant sy\u2019n mynd i Ysgol Tryfan, y cyhoedd a myfyrwyr coleg yn cael eu heffeithio hefyd."}, {"text_idx": "#000017", "text": "\u201cMae yna lwyth [o rieni yn y sefyllfa], mae fy mhlant rw\u0302an yn gorfod dal bws 7:50 yn y bore, sy\u2019n meddwl eu bod nhw\u2019n hongian rownd Bangor jyst er mwyn iddyn nhw gael se\u0302t."}, {"text_idx": "#000018", "text": "\u201cDw i\u2019n poeni am les y plant yma, ac mae gen ti bobol vulnerable eraill sy\u2019n sefyll ar y bws yma."}, {"text_idx": "#000021", "text": "\u201cA\u2019r gyrwyr bws sy\u2019n gorfod penderfynu os ydyn nhw\u2019n mynd i dderbyn plant ar y bws \u2019ta mynd a\u0302 Joe Bloggs sydd angen mynd i\u2019w gwaith."}, {"text_idx": "#000023", "text": "Gan eu bod nhw\u2019n mynd i ysgol tu allan i\u2019w dalgylch, dydy\u2019r disgyblion ddim yn cael gostyngiad ar y bws, ac felly maen nhw\u2019n talu fel unrhyw un arall."}, {"text_idx": "#000024", "text": "Gyda dau o blant yn mynd i Ysgol Friars bum niwrnod yr wythnos, mae teulu Llywela Wharton yn talu tua \u00a321 yr wythnos am drafnidiaeth."}, {"text_idx": "#000026", "text": "\u201cOs \u2019na ni fel rhieni sy\u2019n gyrru eu plant allan o\u2019r dalgylch ydy\u2019r broblem neu ddim, mae\u2019r angen yna."}, {"text_idx": "#000028", "text": "\u201cMae gennym ni hawl i ddewis lle mae\u2019n plant ni\u2019n mynd, siawns, ac rydyn ni\u2019n talu am y bws yma."}, {"text_idx": "#000032", "text": "Mae\u2019r bws yn orlawn cyn cyrraedd Caernarfon, medd teithiwr arall sy\u2019n defnyddio\u2019r T2, sy\u2019n cael ei redeg gan Lloyds Coaches bob dydd rhwng Porthmadog a Chaernarfon."}, {"text_idx": "#000033", "text": "\u201cMae Lloyds Coaches sydd yn rhedeg y gwasanaeth T2 TrawsCymru yn rhoi bws mor fach ar eu siwrne gynnar bore,\u201d meddai\u2019r teithiwr sydd eisiau aros yn ddienw wrth golwg360."}, {"text_idx": "#000034", "text": "\u201cMae yna gymaint o blant ysgol Ysgol Friars sydd yn dod ymlaen ym Mhorthmadog, mae\u2019r bws yn mynd yn orlawn."}, {"text_idx": "#000036", "text": "\u201cMae hi wedi dod yn amlwg ei bod hi\u2019n beryglus iawn ar y bws hwn, oherwydd mae pobol wael neu hy\u0302n ac ati yn cael eu rhwystro rhag cael seddi oherwydd bod y plant ysgol yn eu cymryd."}, {"text_idx": "#000037", "text": "\u201cDydy rhai pobol ar y bws ddim yn gallu dal ar yr handles, ac oherwydd y cyflymder mae\u2019r bws yn mynd ar lonydd 60m.y.a., mae\u2019n anodd eu dal.\u201d"}, {"text_idx": "#000038", "text": "Dywed fod y bysiau wedi bod yn orlawn yn y boreau ers 2018, ond eu bod nhw\u2019n ymwybodol fod Cyngor Gwynedd wedi cyflwyno bws arall, y C4, ers ddoe (dydd Llun, Medi 11) rhwng Penygroes a Chaernarfon."}, {"text_idx": "#000039", "text": "Yn o\u0302l y teithiwr, mae\u2019r sefyllfa ar ei gwaethaf gyda\u2019r bws cynnar sy\u2019n gadael Porthmadog am 7:15yb, ac mae hi mor brysur bob diwrnod ag y mae\u2019r llun yn ei ddangos, meddai."}, {"text_idx": "#000040", "text": "Fis yma ddechreuodd cytundeb Lloyds Coaches gyda Thrafnidiaeth i redeg y bws, a dywedon nhw mai\u2019r nifer o seddau sydd i fod ar y cytundeb yw 37 a\u2019u bod nhw\u2019n ei redeg yn unol a\u0302\u2019r cytundeb."}, {"text_idx": "#000042", "text": "Ychwanegodd bod lle i 61 ar y bws sydd wedi bod yn gwneud y daith gynnar ers dechrau\u2019r wythnos, gan gynnwys teithwyr sy\u2019n sefyll."}]